Diari Oficial de la Generalitat Valenciana


Sumari del DOGV 3227, del 22-04-1998 (1998/2230)

ACORD de 29 de gener de 1998, de la Comissió Territorial d'Urbanisme de València, que fa referència a la modificació núm. 4 de les Normes Subsidiàries de Siete Aguas relativa a 2 punts.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3227

Data del DOGV
:   22-04-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2230


Data del document
:   29-01-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 29 de gener de 1998, de la Comissió Territorial d'Urbanisme de València, que fa referència a la modificació núm. 4 de les Normes Subsidiàries de Siete Aguas relativa a 2 punts. [1998/X2230]
  
Vist l'expedient tramés per l'Ajuntament de Siete Aguas que fa referència a la modificació núm. 4 de les Normes Subsidiàries relativa a 2 punts, i de conformitat amb els següents,
  
Antecedents de fet
  
Primer
  
El projecte es va sotmetre a informació pública per mitjà de l'acord del ple de l'Ajuntament en la sessió del dia 18 de juliol de 1997 i, després del pertinent període d'informació pública, en el qual no es va presentar cap al·legació, el mateix òrgan el va aprovar provisionalment el 24 d'octubre de 1997.
  
Segon
  
El projecte consta de memòria, plànols d'informació i plànols d'ordenació.
  
Tercer
  
La modificació conté 2 punts, el contingut dels quals s'analitza a continuació:
  
A) Eliminació de zona verda
  
Consisteix en l'eliminació d'una part d'una zona verda prevista entre el barranc del Pantanillo, el carrer José Serrano i el carrer Lucrècia Bori, ajustant els seus límits als accidents geogràfics i a la realitat física del terreny. Comporta l'eliminació de 1.430 m² de zona verda que passen a edificables i s'integren en l'illa contigua a la zona verda.
  
Es justifica que es va cometre un error en qualificar la zona verda sobre el llit natural del barranc. Aquest fet provoca la incongruència de no poder executar una zona verda sobre un terreny amb alt risc d'inundabilitat i, a més, comportaria la transformació d'un llit natural existent, amb el consegüent perill d'inundació.
  
B) Canvi de qualificació d'illa de cases
  
Consisteix a modificar la qualificació de l'illa de cases delimitada pels carrers José Serrano, avinguda del Cerro, zona verda del barranc i camí vell de Raidón, que passen d'illa tipus A a illa tipus B. L'únic efecte és que la superfície mínima de parcel·la es redueix de 800 m² a 400 m², ja que la resta de determinacions es mantenen iguals.
  
Es justifica en la conveniència de facilitar la construcció d'habitatges, tenint en compte les desfavorables característiques dels terrenys (grans desnivells, proximitat al barranc i zones inundables).
  
Quart
  
Siete Aguas té Normes Subsidiàries aprovades definitivament per la Comissió Territorial d'Urbanisme el 28 de juny de 1988. Des d'aleshores s'han tramitat 3 modificacions puntuals d'aquestes Normes Subsidiàries, d'escassa transcendència.
  
D'altra banda, està en tramitació el nou Pla General sobre el qual va emetre un informe desfavorable en la fase de concert el director general d'Urbanisme i Ordenació Territorial, l'octubre de 1997.
  
Cinquè
  
La Comissió Informativa de la Comissió Territorial d'Urbanisme de València, en la sessió del 26 de gener de 1998, va emetre un informe relatiu al projecte de què tractem i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, d'acord amb el que estableix l'article 38, per remissió del 55.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
Segon
  
La documentació està completa, als efectes del compliment del que estableix l'article 27 de la LRAU. Es presenten els plànols modificats per a substituir els corresponents del pla vigent, per la qual cosa es compleix l'article 28.2 in fine de la LRAU.
  
Tercer
  
El punt B de la Modificació s'ajusta a les determinacions de la LRAU, per la qual cosa no hi ha inconvenients urbanístics per a l'aprovació.
  
Quart
  
Respecte del punt A de la modificació, que fa referència a l'eliminació de zona verda, es considera que les mateixes raons que impedeixen la realització d'una zona verda en el llit natural del barranc, impossibiliten, encara més, que es puga destinar a parcel·les edificables. Evidentment, el fet que s'implante una edificació en lloc d'una zona verda agreujaria la transformació del llit natural existent i la circumstància de destinar-lo a ús residencial en lloc de zona verda també agreujaria els efectes de possibles inundacions.
  
En conseqüència, no és procedent qualificar aquests terrenys de parcel·les d'ús residencial, sinó que s'hauran de qualificar de la manera que correspon a la seua situació real, és a dir, com a llit d'un barranc.
  
Cinquè
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions puntuals de Normes Subsidiàries de municipis de menys de 50.000 habitants, de conformitat amb el que estableixen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot això, la Comissió Territorial d'Urbanisme, en la sessió celebrada el dia 29 de gener de 1998, acorda
  
1r) Aprovar definitivament el punt B de la modificació núm. 4 de les Normes Subsidiàries de Siete Aguas, relatiu al canvi de qualificació d'una illa.
  
2n) Denegar l'aprovació definitiva del punt A de l'esmentada modificació, atès que no és procedent qualificar una zona residencial en el llit d'un barranc.
  
L'Ajuntament de Siete Aguas haurà de notifica el contingut d'aquest acord a tots els particulars interessats en l'expedient de referència.
  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data d'aquesta publicació.
  
Tot això, sense perjudici que es puga interposar qualsevol altre recurs que es considere oportú.
  
València, 29 de gener de 1998.- El secretari de la Comissió Territorial d'Urbanisme: José Manuel Palau Navarro.
  
València, 25 de febrer de 1998.- El secretari general: Antonio Rodríguez Barberá.